टीबी अस्पताल के लिए दी गई जमीन वापस लेने की तैयारी
ईदगाह हिल्स स्थित टीबी अस्पताल के विस्तार के लिए दी गई जमीन को वापस लेने की तैयारी जिला प्रशासन ने कर ली है। इस संबंध में कलेक्टर निशांत वरवड़े ने विभाग को नोटिस देकर जमीन वापसी के संबंध में स्टेटस रिपोर्ट मांगी है। हालांकि प्रबंधन का कहना है कि अस्पताल के विस्तार को ध्यान में रखते हुए जमीन वापस नहीं की जा सकती है। शहर सहित आसपास के क्षेत्र में सरकारी जमीनों की कमी होने के बाद जिला प्रशासन ने बीयू, भोज विश्वविद्यालय, भेल सहित ऐसी संस्थाएं, जिन्होंने जमीन लेने के बाद भी लंबे समय से जमीन पर निर्माण कार्य नहीं किए हैं, उन्हें वापस लेने के प्रयास किए जा रहे हैं। हालांकि बीयू, भोज और भेल ने जमीन वापस देने से इनकार कर दिया है।
प्रशासन ने ईदगाह हिल्स स्थित टीबी अस्पताल के पीछे पांच एकड़ जमीन वापस लेने की तैयारी कर ली है। इस संबंध में अस्पताल प्रबंधन को नोटिस देकर जवाब मांगा गया है। दरअसल, प्रशासन इस जमीन को दूसरे विभाग को आवंटित करना चाहता है। इधर, अस्पताल प्रबंधन का तर्क है कि भविष्य में टीबी अस्पताल के विस्तार के लिए जमीन की जरूरत पड़ेगी।
hin_Deva hin_Deva hin_Deva